Nepravomoćni optuženik za teška kaznena djela broj je svojih zastupnika s dva povećao na tri, tako da je privukao albansku zastupnicu Erminu Lekaj Prljaskaj, članicu HNS-a, a onda je taj Klub stavio na raspolaganje Karamarku i Petrovu

ZAGREB U sjeni događanja s Mostom i odabira Tihomira Oreškovića za mandatara, posve nezapaženo prolazi činjenica da zagrebački gradonačelnik Milan Bandić ovih dana proživljava novu političku mladost. Nije se to očekivalo nakon što je njegova stranka slabo prošla na parlamentarnim izborima a on potom zaradio optužnicu, no Bandić je ponovno važan politički čimbenik.

Presudan utjecaj

Redovno je odlazio na konzultacije o sastavljanju Vlade u Ured predsjednice, da bi na kraju upravo zagrebački gradonačelnik imao presudan utjecaj. Premda su Domoljubna koalicija i Most iznenadno dogovorili suradnju i iz igre izbacili koaliciju Hrvatska raste, bilo bi to uzaludno da im parlamentarnu većinu nije osigurao Bandić.

Zagrebački gradonačelnik je prvo broj svojih zastupnika s dva povećao na tri, tako da je privukao albansku zastupnicu Erminu Lekaj Prljaskaj, inače članicu HNS-a, a onda je taj Klub stavio na raspolaganje Tomislavu Karamarku i Boži Petrovu.

S obzirom na vremensku stisku, jer predsjednica Kolinda Grabar-Kitarović tražila je u utorak da joj se kandidata za mandatara dovede u roku 24 sata, gotovo je sigurno da Karamarko i Petrov bez Bandićeve pomoći ne bi uspjeli prikupiti 76 potrebnih potpisa. Bandić je, dakle, pravi »kingmaker«, on je u konačnici, a ne Petrov, doveo HDZ na vlast.

Karamarkova stranka ga je već nagradila podrškom gradskom proračunu, iako su do srijede u Gradskoj skupštini bili njegovi oštri oponenti, dok je Kolinda Grabar-Kitarović odala priznanje Bandiću dan kasnije, na način da je na Badnjak s njim prošetala središtem Zagreba.